Παγωμένο συντριβάνι στην Ιταλία.
Τον Ιανουάριο του 2017 **δριμύ κύμα ψύχους**, που ήταν αποτέλεσμα ενός στάσιμου αντικυκλώνα πάνω από τη Δυτική Ευρώπη, επεκτάθηκε σε όλη την ήπειρο, έπληξε κυρίως χώρες της Κεντρικής και της Ανατολικής Ευρώπης και προκάλεσε το θάνατο τουλάχιστον 61 ανθρώπων. Αυτό το κύμα ψύχους, σε πολλές χώρες συνοδεύονταν από έντονες χιονοπτώσεις, που δημιούργησαν μεγάλα προβλήματα στις συγκοινωνίες και στα δίκτυα ηλεκτρικής ενέργειας και ύδρευσης. 

Το φαινόμενο στην Ελλάδα ονομάστηκε *φαινόμενο «Αριάδνη»*, ονομασία που δόθηκε από το Εθνικό Αστεροσκοπείο Αθηνών έπειτα από απόφασή του να δίνει, από τον Ιανουάριο του 2017 και μετά, χαρακτηριστικά ονόματα σε καιρικές διαταραχές που δύναται να προκαλέσουν κοινωνικο-οικονομικές επιπτώσεις, ώστε οι πολίτες να λαμβάνουν τα κατάλληλα μέτρα προστασίας. Η ονομασία προήλθε από τη μυθική κόρη του Βασιλιά Μίνωα, Αριάδνη.

Χώρες που επηρεάστηκαν
----------------------

Την πρώτη εβδομάδα του 2017 πέθαναν στην Πολωνία από το κρύο 46 άνθρωποι, κυρίως άστεγοι, καθώς η θερμοκρασία είχε πέσει στους −20 °C. Ειδικά στη Βαρσοβία και στην Κρακοβία προβλέφθηκε η δωρεάν μεταφορά των κατοίκων για να αντιμετωπιστεί το πρόβλημα με το νέφος που ήταν μεγάλο λόγω και του πολύ έντονου κρύου.

Στην Ιταλία, 7 άνθρωποι, κυρίως άστεγοι, έχασαν τη ζωή τους εξαιτίας του ψύχους. Τα σχολεία στα νότια της χώρας έκλεισαν, καθώς και τα αεροδρόμια στη Σικελία, το Μπάρι και το Μπρίντεζι.

Στην Τσεχία, το κρύο προκάλεσε το θάνατο 8 ανθρώπων, οι περισσότεροι από τους οποίους ήταν άστεγοι. Τρεις μετανάστες πέθαναν από κρύο στα σύνορα Βουλγαρίας – Τουρκίας, ενώ 2.000 μετανάστες και πρόσφυγες στο Βελιγράδι βρέθηκαν σε πολύ άσχημες συνθήκες, σύμφωνα με τους Γιατρούς Χωρίς Σύνορα.

Τα Στενά του Βοσπόρου έκλεισαν για τα πλοία εξαιτίας μιας χιονοθύελλας και 650 πτήσεις από τα αεροδρόμια της Κωνσταντινούπολης δεν έγιναν. Διακόπηκε και η κυκλοφορία πλοίων στο Δούναβη.

Πολύ χαμηλές θερμοκρασίες καταγράφηκαν και στην Ελλάδα. Οι έντονες χιονοπτώσεις δημιούργησαν μεγάλα προβλήματα στην Κύμη, στην Εύβοια, και σε νησιά όπως η Αλόννησος και η Σκόπελος, με αποτέλεσμα τα δύο τελευταία να μείνουν χωρίς ρεύμα για μία εβδομάδα. Πολύ άσχημες ήταν οι συνθήκες διαβίωσης για μετανάστες και πρόσφυγες κυρίως στη Λέσβο. Σοβαρά προβλήματα υπήρξαν στο Αεροδρόμιο Μακεδονία, καθώς και στις αστικές συγκοινωνίες της πόλης της Θεσσαλονίκης με την κυκλοφορία των 130 από τα συνολικά 480 αστικά λεωφορεία. Το θερμόμετρο έδειξε έως και −23,5 °C στη Φλώρινα, −11 °C στη Θεσσαλονίκη και −5 °C στην Αθήνα.

Εξαιτίας του ψύχους υπήρξαν νεκροί και στη Ρωσία και την Ουκρανία. Σε κάποιες περιοχές της Ευρωπαϊκής Ρωσίας, η θερμοκρασία έπεσε στους −40 °C. Μάλιστα 100.000 κάτοικοι στην Περιφέρεια της Μόσχας έμειναν χωρίς ρεύμα σε πολύ χαμηλές θερμοκρασίες.

Στη Σκανδιναβία, οι θερμοκρασίες κυμαινόταν μεταξύ των −41 °C και −43 °C. Η πιο χαμηλή θερμοκρασία στη Ρωσία, έφτασε τους −40 °C στις 7 Ιανουαρίου, κάνοντας τα Χριστούγεννα του 2016 τα πιο παγερά των τελευταίων 120 χρόνων.

Παραπομπές
----------

1. ↑  «Europe cold weather death toll rises». BBC. 9 January 2017.. Ανακτήθηκε στις 10 Ιανουαρίου 2017.
2. 1 2 3  Rawlinson, Kevin; Press, Associated (2017-01-08). «Freezing conditions cause death and chaos across Europe» (στα αγγλικά). *The Guardian*. ISSN 0261-3077.. Ανακτήθηκε στις 2017-03-11.
3. 1 2  «Γιατί ονομάστηκε το κύμα κακοκαιρίας *Αριάδνη*;». *Αυτοδιοίκηση*. 9 Ιανουαρίου 2017. Αρχειοθετήθηκε από το πρωτότυπο στις 25 Δεκεμβρίου 2017. Ανακτήθηκε στις 10 Ιανουαρίου 2017.
4. ↑  «Snowstorms hold mainland Europe in an icy grip as scores succumb to bitterly cold weather» (στα αγγλικά). *The Telegraph*.. Ανακτήθηκε στις 2017-03-11.
5. 1 2 3 4  «Europe cold weather death toll rises» (στα αγγλικά). *BBC News*. 2017-01-09.. Ανακτήθηκε στις 2017-03-11.
6. ↑  «Deadly cold wave continues to sweep across Europe - France 24» (στα αγγλικά). *France 24*. 2017-01-07.. Ανακτήθηκε στις 2017-03-11.
7. ↑  «Greek islands declare state of emergency after heavy snow» (στα αγγλικά). *The Times*.. Ανακτήθηκε στις 2017-03-11.
8. ↑  «Электричество начали подавать в дома, которые остались без света в Люберцах». Αρχειοθετήθηκε από το πρωτότυπο στις 2017-01-13.. Ανακτήθηκε στις 2017-03-11.
9. ↑  «Moscow celebrates despite coldest Christmas night 'in 120 years'». Russia Today. 7 Ιανουαρίου 2017. Ανακτήθηκε στις 10 Ιανουαρίου 2017.